Vittuillaan joukolla Janne Katajalle puolitoista tuntia ja sitten Kataja vittuilee takaisin. Näin viettävät torstai-iltaa Janne Kataja ja kymmenen vierastaan. Täyden Hyvinkää-salin edessä.

Kyse on Janne Kataja Roast –tapahtumasta. Suomeksi käännettynä roast tarkoittaa grillaamista, hiillostamista. Puhekielellä roastista on hyvä puhua sen oikealla nimellä: hyväntahtoisena vittuiluna.

Roast on standupin yksi tapahtumatyyppi, jossa yhdestä kohteesta tehdään pilaa usean henkilön voimin. Sitten tämä henkilö saa vastata ilkkujilleen. Kaikilla on kivaa.

Amerikassa roast-tapahtumat ovat nousseet yhdeksi televisiokulttuurin puhutuimmista tapauksista. Esimerkiksi päihteiden kanssa kamppailleen Charlie Sheenin roastia päiviteltiin viime vuonna kuukausia etukäteen mediassa ja puhe loppui vasta viikkojen kuluttua.

Sheenin roastista muodostui jonkinlainen kiirastuli miehen saatua potkut huippusuositusta Miehen puolikkaat –televisiosarjasta. Miehen teoilla pilailtiin, mutta lopulta päihdeongelmainen Sheen nousi voittajana tapahtumasta.

- Kiirastuli on hyvä vertaus. Vittuilussa tarkoitus on saada kohde suuttumaan tai itkemään. Roastissa hänet pitää saada nauramaan itselleen rankimman kautta, selittää koomikko Antto Terras.

- Yleisön sympatia kääntyy aika voimakkaasti kiusatun puolelle. Roastin tarkoitus on vain ja ainoastaan naurattaa.

Suomalaisen grillauksen historia on aika lyhyt. Tyylilajia kokeili laajemmin Krisse Salminen vuoden 2011 eduskuntavaalien yhteydessä.

Tuolloin Salminen kutsui Krissen vaaligrilli –nimellä näytettyyn ohjelmaan kiusattaviksi eduskuntapuolueiden edustajia. Ikävä kyllä muutamankin poliitikon pokka petti tuolloin ilkeilyn tiimellyksessä. Kohteet eivät tienneet, mihin lähtivät.

Terras haluaa juurruttaa roast-kulttuurin nyt Suomeen. Katajan lisäksi syystalvella vuorossa ovat Markus Selinin ja Matti Nykäsen grillaus. Ensi vuonna Selin tuottaa Terraksen kanssa roasteista kuusiosaisen televisiosarjan.

- Pitää olla ansioitunut ja ryvettynyt julkisuuden henkilö, joka herättää tuntemuksia, Antto Terras kuvailee ideaalia grillattavaa.

Tällaisia ovat esimerkiksi Janne Kataja, Markus Selin ja erityisesti Matti Nykänen.

Charlie Sheenin roastissa käsiteltiin hyvin rankalla kädellä Sheenin päihtyneitä toilailuja ja jopa rikoksia. Myös David Hassefhoffin roast veti kohdettaan kölin alta.

Voimmeko odottaa Matti Nykäsen kohdalla vitsailua miehen tuomioihin johtaneista väkivallanteoista ja päihteidenkäytöstä?

- Suomalaisessa ei komiikassa sperma lennä ja äitejä nussita. Tyylilaji on toinen. Roastissa ei tule olemaan mitään sellaista, joka loukkaisi Nykäsen ex-kumppaneita, Terras kertoo.

- Siellä tullaan näkemään monia sellaisia puolia Nykäsestä, jotka ovat jääneet näiden kotiväkivaltatapausten alle.

Matti Nykäsen roastista suunnitellaan yhtä tulevan televisiosarjan osaa. Grillaajina nähdään esimerkiksi Ben Zyskovicz ja Juha Mieto. Tapahtuma järjestetään Finlandia-talossa.

- Ei ihmiset tule katsomaan mitään apinaa. Me ollaan Nykäsen kanssa katsottu tämä hyvin tarkkaan ja Nykänen suhtautuu tähän erittäin vakavasti, Terras kertoo.

Torstaina Janne Kataja Roast –tapahtumassa grillaajina ovat muiden muassa Ali Jahangiri, Esko Eerikäinen ja Jethro Rostedt. Tapahtuma on loppuunmyyty.

Suomalaisen roast-tyyliin voit tutustua viime vuonna järjestetyn Porin Ässät -roastin videon avulla.